Om at være på spejderlejr.

At tage på lejr kan være en stor oplevelse for både spejder og forældre uanset om det er den første lejr - eller spejderen måske har været afsted mange gange. Herunder kommer info om, hvad det vil sige at tage på lejr.

En typisk dag på en spejderlejr vil tit se sådan ud.

Om morgenen spiser vi morgenmad og hejser flaget. Om formiddagen og eftermiddagen er der aktiviteter, hvor man laver sjove ting der er tilpasset aldersgruppen/alderssammensætningen. En spejderlejr vil ofte foregår ud fra et tema/en fantasiramme som lejrens aktiviteter laves ud fra.   
Alle spejderne spiser sammen ved måltiderne og hjælpes ad med madlavning og opvask. - Men der vil også være tid til fri leg.

Inden der krybes ned i soveposen om aftenen kan der være en aften tur hvor der lyses med lommelygter, kigges på stjerner eller et lejrbål hvor der synges sange, fortælles røverhistorier, laves lejrbål underholdning af spejdere/ledere og der rå-hygges.

Vi putter så vidt muligt børnene i mindre sovegrupper og lytter til deres putteritualer hjemmefra. Nogle vil gerne at der synges en bestemt sang, de fleste vil gerne hører en historie, nogle har andre vaner.

Når man er på lejr, er alle ledere sammen om opgaverne. Det betyder, at den vante leder så vidt muligt er med på aktiviteter og lignende,

Hjemvé

Mange af lederne har selv været spejdere som barn, eller har mange år som ledere i rygsækken, og hjemve er derfor på ingen måde uvant. Det er helt ok at mærke man savner far eller mor når man er på tur, det behøver ikke være en dårlig ting. For at hjælpe børnene bedst muligt har vi valgt at de ikke har mobiler med. Hvis der bliver problemer skal vi ledere nok sørge for at ringe til jer forældre!

**Gode råd mod hjemvé**

* Lav positive forventninger til turen - Glæd dig sammen med dit barn
* Snak med dit barn om turen inden - Hvad kommer der til at ske? Hvor skal de sove henne? Meget hjemvé kan undgås ved at spejderen ved hvad de kan forvente. Vi kan sjældent sige på forhånd hvad vi skal have af spise men vi kan love spejderne at vi nok skal sørge for at alle bliver mætte. Om vi skal sove i hytte/telt/shelter vil stå på invitationen.
* Undgå at forstærke hjemvé - Skjul din egen bekymring. Sig ikke "Mor/far kommer også til at savne dig" osv.
* Lav ingen henteaftaler – når spejderen tager på lejr er det som udgangspunkt for at være med på hele lejren. Vi ringer selvfølgelig barnet hjem, hvis det bliver nødvendigt.
* Hvis det er nyt at sove i sovepose på liggeunderlag, så øv det hjemme. Slå lejr i stuen en weekend, eller byg en hule på værelset hvor barnet kan sove en nat.

Alt i alt er turene det som spejderne og vi ledere husker bedst og der de får de fleste spejderoplevelser som bliver gode minder og historier de vil huske resten af livet.

Turene er en vigtig del af spejderåret. Her lærer vi jeres børn meget bedre at kende – det gør de almindelige spejdermøde til en bedre oplevelse, både for os og for jeres børn.

Hvis i har spørgsmål, er i altid velkomne til at hive fat i os til et spejdermøde eller via facebook inden vi tager afsted på turen.